થોડા દિવસો પહેલાં ઈન્ટરનેટ પર એક કિસ્સો ખૂબ ચગ્યો હતો. ચીનમાં ૨૧ વર્ષની એક યુવતીએ સ્માર્ટફોન પર આખી રાત ગેમ રમવામાં મશગૂલ રહેવાની આદતના કારણે આંખોની દ્રષ્ટિ ગુમાવી. મોડી રાત સુધી ગેમ રમીને તે ત્યાં ને ત્યાં જ સૂઈ ગઈ. સવારે ઊઠી ત્યારે તેની આંખોમાં બધું કાળુંધબ્બ હતું. ડોક્ટર્સે નિદાન કર્યું કે તેના પરદામાં લોહીનું વહન કરતી નળીઓમાં બ્લોકેજ આવી જવાના કારણે ડેમેજ એટલું વધી ગયું કે તે દ્રષ્ટિહીન થઈ ગઈ. આવી તો ઘણી ઘટનાઓ બની છે. સતત સ્માર્ટફોનમાં ચેટિંગ અને ગેમ રમવાના લીધે ૪૦ વર્ષની બે મહિલાઓને દિવસ દરમિયાન ગમે તે સમયે અચાનક આંખમાં અંધકાર છવાઈ જતો હતો. આ બધી ઘટનાઓને ગંભીરતાથી લેવાની જરૃર છે. જો રોજ સવારે ઊઠીને તમારી આંખો બળતી હોય, અચાનક દ્રશ્યો ધૂંધળા દેખાતાં હોય, ક્યારેક થોડીક વાર માટે આંખે અંધારા આવી જતાં હોય, બેમાંથી કોઈ એક આંખના વિઝનમાં ઘટાડો થયો છે તેવું લાગતંુ હોય, આંખો લાલાશ પડતી કે સૂજી ગયેલી લાગતી હોય, પાણી નીકળતંુ હોય તો તમારે પણ સ્માર્ટ ગેઝેટનો ઉપયોગ સ્માર્ટલી કરવો જોઈએ.